Адукацыя, падтрымка прадпрымальніцкай дзейнасці жанчын, магчымасці інтэрнэту ў развіцці як бізнесу, так і прафесійнага росту – гэта новыя гарызонты для жанчын усяго свету. Пра цікавыя дзяржаўныя і прыватныя праграмы падтрымкі жанчын распавялі ўдзельніцы з Кыргызстана і Казахстана. Кадзіша Аспанава, член Нацыянальнага камітэта па справах жанчын, сям'і і дэмаграфічнага становішча Казахстана распавяла, што жанчын-палітыкаў у яе краіне становіцца ўсё больш. Яны прымаюць актыўны ўдзел у заканатворчай і выканальніцкай дзейнасці. Па даручэнні кіраўніка дзяржавы Казахстана быў прыняты План дзеянняў за перыяд да 2016 года па прасоўванні жанчын на ўзровень прыняцця рашэнняў з ліку найбольш падрыхтаваных жанчын. Актыўна ў гэтым накірунку працуюць і палітычныя партыі, і няўрадавыя арганізацыі. У Кыргызстане, па словах Дагдуркул Кендзірбаевай – выканаўчага дырэктара Міжнароднага грамадскага фонду Розы Атунбаевай, пытанні гендэрнай роўнасці паўстаюць вельмі востра. У сем'ях, дзе кіраўніком прызнаецца жанчына, узровень беднасці вышэй на 12%, чым у сем'ях, якія ўзначальвае мужчына. Кыргызская Рэспубліка ў 2012 годзе ўпершыню ў Цэнтральнай Азіі прыняла доўгатэрміновы дакумент – Нацыянальную стратэгію па дасягненні гендэрнай роўнасці да 2020 года, дзе вызначаны такія прыярытэты развіцця як жанчыны ў эканоміцы, адукацыя для дзяўчынак і жанчын, доступ да правасуддзя і палітычнае раўнапраўе.